Vier slapende kinders dood in brandArgieffoto (Foto: Alexas_Fotos, Pixabay) Vier kinders van Mookgopong (Naboomspruit) in Limpopo het Sondag in die vroeë oggendure doodgebrand toe hul ma hulle alleen gelos het, glo om ŉ kerkdiens by te woon. Kol. Moatshe Ngoepe, woordvoerder van die polisie, sê die brand het omstreeks 03:05 in ŉ plakkershut in Uitbreiding 02 in Mookgopong ontstaan. “Die vrou het glo haar vier kinders in die plakkershut agtergelaat waar hulle geslaap het om ŉ kerkdiens langsaan by te woon. In die vroeë oggendure het sy gesien daar kom vlamme by die dak van die hut uit waar haar kinders slaap. Sy het onmiddellik om hulp geroep, maar drie van die kinders was reeds dood,” sê Ngoepe. Die vierde kind is na ŉ hospitaal gehaas, waar hy ook aan sy beserings beswyk het. Ngoepe het die kinders geïdentifiseer as Mohau Gift Mabela (5), Mpho Gift Nkuna (9), Mahlatsi Thomas Mabela (11) en Junior Marcus Nkuna (14). Volgens Ngoepe is die oorsaak van die brand nog onbekend. ŉ Geregtelike doodsondersoek word gedoen. Lt.genl. Nneke Ledwaba, provinsiale polisiekommissaris in Limpopo, het ŉ beroep op die gemeenskap gedoen om kalm te bly en die polisie kans te gee om die voorval te ondersoek. Die kommissaris het inwoners verseker dat die polisie geen steen onaangeroer sal laat om agter die kap van die byl te kom oor die tragiese voorval nie.